1.

esittää neuvostolle seuraavat suositukset: a) toivoo, että tämä strateginen kumppanuus merkitsee Meksikon ja Euroopan unionin välisten suhteiden edistämistä monenvälisellä tasolla maailmanlaajuisesti tärkeissä asioissa ja että se edistää myös kahdenvälisten suhteiden kehittämistä, b) kehottaa vakiinnuttamaan Euroopan unionin ja Meksikon välisten vuosittaisten huippukokousten järjestämisen strategisen kumppanuuden puitteissa samalla tavalla kuin niiden järjestäminen Yhdysvaltojen, Venäjän, Kiinan ja Brasilian kanssa on vakiinnutettu, c) uskoo, että tämä strateginen kumppanuus antaa uuden sysäyksen EU:n ja Meksikon välisen kokonaissopimuksen eri osa-alueille, mukaan lukien poliittiset näkökohdat (myös ihmisoikeudet), turvallisuuskysymykset, huumekaupan torjunta, ympäristöasiat, tekninen ja kulttuurinen yhteistyö ja sosioekonomiset näkökohdat, d) toivoo kauppaa koskevan luvun perustuvan yhdenvertaiseen kohteluun, yhteisvastuuseen, vuoropuheluun sekä Meksikon ja Euroopan unionin erityispiirteiden kunnioittamiseen, e) toistaa tukevansa Meksikon hallitusta ja presidentti Felipe Calderónia näiden hyvin tärkeässä tehtävässä tervehdyttää tiettyjä valtion toimielimiä; katsoo, että tämä tehtävä on toteutettava korruption torjumiseksi ja sen estämiseksi, ettei yhteiskunta joudu turvattomaan tilaan, f) katsoo, että tähän tehtävään kuuluu naisten murhien torjuminen molemmilla alueilla vuoropuhelun, yhteistyön ja parhaiden käytänteiden vaihdon pohjalta, g) uskoo strategisen kumppanuuden mahdollistavan kriisitilanteita ja maailmanlaajuisesti tärkeitä asioita koskevien kantojen koordinoinnin molemminpuolisten etujen ja huolenaiheiden pohjalta, h) toivoo selkeiden suuntaviivojen antamista siitä, miten laajaa yhteistyötä tekemällä voidaan parhaiten edistää tehokasta monenvälisyyttä ja parantaa Yhdistyneiden Kansakuntien valmiuksia rauhan säilyttämiseksi ja vahvistamiseksi sekä ihmisoikeuksien noudattamisen varmistamiseksi, ja siitä, miten vastata kansainvälisen oikeuden puitteissa rauhaan ja turvallisuuteen kohdistuviin yhteisiin uhkiin, mukaan luettuina huume- ja asekauppa, järjestäytynyt rikollisuus, terrorismi ja ihmiskauppa, Liman julkilausuman mukaisesti, i) kehottaa pitämään strategista kumppanuutta tilaisuutena keskustella siitä, kuinka ihmisoikeus- ja demokratialausekkeen toimintaa voidaan tehostaa ja kuinka voidaan arvioida sen noudattamista – muun muassa kehittämällä lausekkeen myönteistä ulottuvuutta – ottaen huomioon, että ihmisoikeudet ja demokratia ovat molemmille osapuolille olennaisia arvoja kaikissa sopimuksissa, j) ilmaisee tässä yhteydessä tukensa Meksikon hallitukselle sen panoksesta YK:n työhön sekä huumekaupan, kansainvälisen terrorismin ja järjestäytyneen rikollisuuden torjuntaan, erityisesti ottaen huomioon huumekaupan ja huumeidenkäytön uhrien kasvavat luvut, k) uskoo EU:n ja Meksikon strategisesta kumppanuudesta juontavien poliittisen vuoropuhelun etuoikeutettujen mekanismien olevan todellinen sysäys alueelliseen yhdentymiseen liittyvien suhteiden eri prosesseille ja niiden kesken, strategisen kumppanuuden arvojen ja etujen turvaamiselle ja kansainvälisiin suhteisiin liittyvän monenvälisyyden vahvistamiselle, l) ehdottaa, että Meksikon ja EU:n kansalaisyhteiskunnan foorumille annetaan enemmän painoarvoa ja että sen suositukset otetaan huomioon aina kun se on mahdollista, m) korostaa kyseisen strategisen kumppanuuden merkitystä keinona tehostaa sopimuspuolten välistä yhteistyötä kansainvälisillä foorumeilla, kuten Maailmanpankissa, Kansainvälisessä valuuttarahastossa, OECD:ssä sekä G-20- ja G8+G5 -kokouksissa ratkaisujen hakemiseksi kansainväliseen rahoituskriisiin sekä sellaisten yhteisten toimien käynnistämiseksi, joilla pyritään palauttamaan luottamus rahoituslaitoksiin San Salvadorin julistuksen mukaisesti, n) painottaa erityisesti maailmanlaajuisen rahoituskriisin vuoksi tarvetta edistää pienten ja keskisuurten yritysten kehittämistä, koska niillä on ratkaisevan tärkeä osuus taloudellisen ja sosiaalisen rakenteen vahvistamisessa ja pysyvien työpaikkojen luomisessa, o) korostaa kaikkien EU:n ja Meksikon kahdenvälisten sopimusten tärkeyttä ja erityisesti kokonaissopimuksen (johon sisältyy myös vapaakauppa-alue) ja strategisen kumppanuuden merkitystä, p) korostaa, että kokonaissopimuksen soveltamisella on ollut myönteisiä vaikutuksia molempiin osapuoliin, ja panee merkille, että kahdenvälinen kauppa on lisääntynyt yli 100 prosenttia, q) tähdentää, että EU:n ja Meksikon strateginen kumppanuus tuo kahdenvälisiin suhteisiin uutta dynamiikkaa ja edistää molempia osapuolia hyödyttävien yhteistyöohjelmien, kuten pienille ja keskisuurille yrityksille tarkoitetun laaja-alaisen tukiohjelman (PIAPYME), laajentamista ja kehittämistä; kehottaa näin ollen järjestämään tiedotuskampanjan kaikkien niiden ohjelmien esittelemiseksi, joita kumpikin osapuoli hyödyntää suhteidensa tiivistämisen yhteydessä; korostaa, että strategisen kumppanuuden avulla voidaan entisestään tehostaa osapuolten välistä yhteistoimintaa keskeisimmillä monenvälisillä foorumeilla ja tärkeimmissä monenvälisissä järjestöissä, r) suosittaa Meksikon ottamista uuden kansainvälisen rahoitus- ja talousarkkitehtuurin G20:n vakituiseksi jäseneksi, sillä tämän toteutuessa EU:n ja Meksikon kahdenvälisestä strategisesta kumppanuudesta tulee vieläkin merkityksellisempi, s) pitää tärkeänä yhteneväisten näkemysten tunnistamista ilmastonmuutoksen torjumista koskevan yhteisen kunnianhimoisen strategian laatimiseksi Kööpenhaminassa vuonna 2009 järjestettävää ilmaston muutosta käsittelevää Yhdistyneiden Kansakuntien kokousta sekä maailmanlaajuisen sopimuksen aikaan saamista silmällä pitäen, t) kehottaa edistämään tieteen ja teknologian siirtoa johdonmukaisemmin toimin todellisen yhteistyön tehostamiseksi ilmastonmuutoksen torjunnan ja ympäristönsuojelun lisäämisen alalla, u) pyytää aloittamaan vielä kattavan ja jäsennellyn vuoropuhelun niin laillisesta kuin laittomasta maahanmuutosta sekä maahanmuuton ja kehityksen yhteydestä Meksikolla ja Euroopan unionilla tältä osin olevien kokemusten ja Liman julistuksen mukaisesti, v) kehottaa yhteisneuvostoa pohtimaan kokonaissopimuksen 43 artiklassa tarkoitetun tulevaa kehitystä koskevan lausekkeen pohjalta, milloin on sopiva ajankohta esimerkiksi maahanmuuttopolitiikkaa koskevan sopimuksen tekemiseksi EU:n ja Meksikon välillä etenkin Mode 4 -menettelyjen osalta, w) kehottaa vahvistamaan kehityksen vuosituhattavoitteiden saavuttamista koskevat sitoumukset ja muistuttamaan läheisen yhteistyön merkityksestä sosiaalisen yhteenkuuluvuuden lujittamista, sukupuolten tasa-arvoa, ilmastonmuutosta, kestävää kehitystä, kansainvälisen terrorismin torjuntaa, huumekauppaa ja rikollisuutta, elintarviketurvallisuutta ja köyhyyden torjumista koskevissa kysymyksissä, x) katsoo, että EU:n toimielinten ja Meksikon hallituksen on tiedotettava säännöllisesti Euroopan parlamentille ja EULatille sekä Meksikon ja EU:n parlamentaariselle sekavaliokunnalle strategisen kumppanuuden tilasta ja sen yhteydessä tehdyn työn seurannasta;